Imtella' Diċembru 14, 2020 Ilbieraħ filgħaxija ġiet fi tmiemha l-ewwel edizzjoni ta' 'Malta's Got Talent'. Serata spettakolari, li matulha, fost l-oħrajn, rajna lil JoMike u liċ-ċkejken Lydon jitħabbru bħala rebbieħa tal-programm. L-iben u l-missier, li ngħataw il-Golden Buzzer mill-preżentatur Gordon Bonello. JoMike u ibnu Lydon irnexxielhom jisirqu l-qlub ta' bosta kull darba li middew riġlejhom fuq il-palk u interpretaw xi makkjetta oriġinali minn tagħhom. Ilbieraħ, Television Malta ħa l-ewwel reazzjoni tagħhom ftit wara li Gordon ħabbar li bl-istrofi tagħhom il-poplu Malti u Għawdxi għoġbu jagħżilhom bħala rebbieħa. F'kummenti lil tvm.com.mt Jomike stqarr li din ir-rebħa hu u ibnu xtaqu jiddedikawha lill-qraba tagħhom kif ukoll lill-parteċipanti kollha li ttantaw xortihom fil-programm. Lydon stqarr ma' dan is-sit li kien fis-seba' sema u li qatt ma basar li kien se jagħmilha sal-quċċata ma' missieru. Fuq medda ta' tliet semifinali, 'Malta's Got Talent' xandar 30 prestazzjoni. Ilbieraħ, it-taqtigħa għar-rebħa finali kienet bejn disa' parteċipanti li lkoll spikkaw u taw spettaklu bit-talent uniku li jikkaratterizzahom. Ara: Il-missier u l-iben li jżommu l-għana Maltija ħajja – illejla makkjetta fuq il-Covid-19 Ara: Ifakkru l-ġrajja tagħhom f' 'Malta's Got Talent' b'makkjetta ġenjali